Navarra Suma talde parlamentarioari atxikiriko foru parlamentari Iñaki Iriarte López jaunak informazio-eskaera egin du (PES-00223), non honako informazio hau eskatzen baitio Nafarroako Gobernuari:

**Zenbat salaketa izan dira orain arte Nafarroan, menperakuntza kimikorako ziztadengatik?**

Foruzaingoak guztira pertsonei egindako balizko ziztadei lotutako 24 gertaeraren berri eman du. Balizko 24 ziztada horien barruan daude biktimek Foruzaingoari helarazitako edozein susmo edo sentsazio, nabaritu izanagatik kontaktu edo ziztadaren bat, zorabioak edo koordinazio-eza.

Jakitera emandako gertaera guztiak herrietako jaien harira izan dira. Salbuespenak salbuespen, biktimen adin-tarteari dagokionez, gazteenak 13 urte ditu, eta zaharrenak 40. Hiru kasutan, biktimak gizonak ziren.

Kasu guztietan berehala aktibatu ziren Foruzaingoak sexu-erasoengatik ezarritako protokoloa eta Osasunbideak menperakuntza kimikoarengatik ezarritakoa.

Lau kasutan, biktimak artatu zituzten medikuek ondorioztatu dute ziztada batekin bateragarria den zauri-motaren bat zegoela, hau da, ez soilik gorritasunak, hanturak edo ubeldurak, baizik eta mikrozauri ziztakariak.

Kasu gehienetan, eta jai giroan gertatutako gertakariak zirenez, biktimek alkohola edan zuten, kantitate ezberdinetan.

Lekualdatzea, miaketa eta odol-analisiak berehala egin baziren ere, Foruzaingoak ez du izan borondatea ezereztu dezaketen droga toxikoengatik edo bestelako substantziengatik –alkohola edatea salbu, aurrez aipatua– intoxikatutako inoren berri.

Ezein kasutan ez zen egon inolako sexu-eraso edo -abusurik, ezta hura egiteko saiakerarik ere. Era berean, gerora ez zen egon bestelako delitu motarik, ezta saiakuntzarik ere.

Gertaera guztiak ikertu ziren, eta jakinarazitako gertaeretako bakoitzaren ikerketa-ildoak aztertu ondoren, orain arte emaitza negatiboa izan dute.

Ezein kasutan ez da egon gertaera horiek ikusi eta zuzeneko lekukotzat har daitekeen hirugarren pertsonarik. Biktimek edo hurbilekoek adierazi dituzten pertsona guztien kasuan, hurbil samar egoteagatik eta susmo hutsagatik egin dute salaketa, eta ez da zuzenean ikusi haien aurkako inolako ekintza zehatzik.

Ez da xiringa, orratz edo antzekorik zeramatzan inor lokalizatu. Kasu batean bakarrik, oinezko bati zotz batzuk kendu zitzaizkion, eta Polizia Zientifikoaren Dibisioak aztertu ondoren, orain arte ez da emaitza positiborik egon.

**Zein da salatzaileen adina?**

Biktimen adin-tarteari dagokionez, gazteenak 13 urte ditu, eta zaharrenak 40. Hiru kasutan, biktimak gizonak ziren.

**Balizko egileren bat identifikatu al da?**

Lehen aipatu bezala, ez da egilerik identifikatu; are gehiago, ezein kasutan ez dago ziztaden edo substantziaren bat inokulatu izanaren zuzeneko lekukorik.

**Zer ondorio izan dute salatzaileei egindako analisi medikoek?**

Kasu guztietan emaitzek negatibo eman zuten substantzia toxikoen kontsumoari dagokionez; alabaina, alkohol-kontsumoa bai detektatu zen.

**Medikuek zenbat kasutan egiaztatu zuten ziztadak egotea?**

Lau kasutan medikuek ziztadekin bateragarriak diren zauriak egiaztatu zituzten.

**Nafarroako Gobernuak jarraibideren bat eman dio Foruzaingoari kasu horiek ikertzeko?**

Kasu guztietan ikerketa ofizioz abiatu da, balizko ziztadak pairatu dituzten pertsonek gertatutakoa Polizia Judizialeko unitateei jakinarazitakoan.

**Poliziako arduradunekin bildu al da haien iritzia ezagutzeko?**

Poliziako arduradunek komunikazio-bide arin eta jarraitua dute, eta modu egokian informatzen dute jakitun diren gertaera garrantzitsuenen bilakaerari buruz.

**Zer hipotesi darabilte Nafarroako Gobernuak eta Foruzaingoak eraso-olatu hori azaltzeko?**

Foruzaingoak gertaera horien balizko egileen profilei lotutako elementu objektibo gutxi ditu. Beraz, egoki jotzen da ez egitea oinarri objektibo sendorik gabeko hipotesirik.

**Informazioa partekatu edo alderatu al da Gobernuaren ordezkariarekin edo beste autonomia-erkidegoekin?**

Harremanak izan dira eta informazioa partekatu da ikerketa-arloan homologoak diren polizia-kidegoetako kideekin, hala Nafarroan aritzen direnekin nola Mossos d´Escuadra eta Ertzaintzakoekin.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2022ko urriaren 3an

Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía